paragraph_text: Početkom kolovoza 1991. ozračje napetosti vladalo je ovim krajem. U duhu politike hrvatske vlasti, orahovički općinski čelnici su posjetili mjesne Srbe razgovaravši s njima o problemima koje ih muče. U posjeti 4. kolovoza 1991. godine Slatinskom Drenovcu požalili su im se mjesni Srbi na policijske kontrole i izgled hrvatskog grba koji ih je podsjećao na slovo U. Ipak, izrazili su lojalnost i spremnost na suradnju s predstavnicima službene hrvatske vlasti. No, prvi znak većeg skorog problema pojavio se već sutra. 5. kolovoza u središtu Slatinskog Drenovca zavihorila se srpska zastava. Izgledalo je da će se stvari izgladiti iznutra, jer su mještani sami ju uklonili a da hrvatska policija nije morala izaći na teren.